יוז'ף בראון

יוז'ף "צ'יבי" בראון (בהונגרית: Braun József; 26 בפברואר 1901–1943) היה כדורגלן הונגרי. בראון שיחק בעמדת הקיצוני ימני במ.ט.ק. בודפשט ובנבחרת הונגריה. כינויו היה "צ'יבי" (Csibi) שמשמעותו אפרוח בהונגרית. הוא מת בעבודות כפייה בגדודי העבודה ההונגריים במלחמת העולם השנייה בחזית הרוסית.

ביוגרפיה
היה בנו של לאופולד בראון, בן למשפחה יהודית שורשית שהייתה מנהיגת הקהילה היהודית בבקשצ'בה שבדרום מזרח הונגריה.

למד בבית הספר מדאץ', בבודפשט, ועזב את לימודיו בגיל 14. כבר בגיל 13 היה שחקן נוער VAC בבודפשט ושיחק בה בין השנים 1914-1916. התגלה כשחקן בשנת 1916 על ידי ג'ימי הוגאן, אז המאמן האנגלי החדש של מ.ט.ק. בודפשט, שהביאו לקבוצה. בקבוצה שיחקו ומשחקים גם היום יהודים רבים. בראון הופיע בהופעת הבכורה שלו בעונה 1916/17, עונה בה זכתה הקבוצה באליפות הראשונה. בעונה שלאחר מכן הפגין יכולת גבוהה באגף הימני, תפקיד בו שימש במשך שבע השנים הבאות. בראון היה שותף בקבוצה לתשע אליפויות ברציפות 1917-1925, וגם לשני ניצחונות בגביע.

משחקו הראשון בנבחרת הלאומית היה ביום 6 באוקטובר 1918 בניצחון 3-0 על אוסטריה, כשבראון היה בן 17. במשחק הבינלאומי השני שלו כמה חודשים לאחר מכן הוא הבקיע את השער המכריע ל-2-1 כנגד אותו היריב. בשנים שלאחר מכן הוא שיחק באופן קבוע באגף ימין של הונגריה והוביל את נבחרתו בשנת 1924 במשחקים האולימפיים בפריז.
.

לאחר פציעה ב -1926 הוא שיחק בנבחרת הלאומית שוב, אבל סיים את הקריירה שלו בחודש דצמבר אותה שנה עם תיקו 3-3 נגד פורטוגל. הוא שיחק 27 פעמים בנבחרת הונגריה בין השנים 1918–1926, וכבש עבורה 11 שערים. בשנת 1919 נבחר בראון לכדורגלן של השנה בהונגריה. הוא נחשב לאחד משחקני הכדורגל הטובים ביותר בגילו. הוא סבל לאורך הקריירה שלו שוב ושוב מפציעות. בשנת 1921 הוא סבל מפציעה רצינית, אבל חזר בזכות ההתמדה שלו. בגיל 25 נאלץ לעזוב את משחק הכדורגל לגמרי בשל כך, וקריירת המשחק שלו נקטעה בטרם עת.

בשנות ה-20 המאוחרות ניסה לשחק שוב בליגה האמריקנית בכדורגל ב"הכוח ברוקלין" (1929) ו"ונדררס ברוקלין" (1929-1930). לאחר קריירת המשחק שלו, בראון עבד כמאמן בסלובקיה. הגיע לקבוצת סלובן ברטיסלאבה כעוזר מאמן בשנת 1934, ואימן את הקבוצה בשנת 1938. למרות הצלחתו, נאלץ לעזוב עוד באותה שנה עקב עליית הנאצים והתגברות האנטישמיות. לאחר סיום קריירת הכדורגל שלו, הוא עבד כפקיד בנק.

במלחמת העולם השנייה, כיהודי, הוא נלקח לשירות העבודה (עבודות כפייה לגברים יהודים עבור הצבא ההונגרי) בשנת 1942. הוא נדד כנראה ברחבי החזית המזרחית באוקראינה במחנות של עבודת כפייה, אשר רבים מן המשרתים בהן נשלחו למות בפינוי מוקשים, הנחה ותיקון מסילות ברזל, חפירת מלכודות טנקים, ומתו ברעב ובמחלות. שם הוא נפטר בסבל בשנת 1943. מקום קבורתו לא נודע.

מורשת

הוא היווה ההשראה לספרו של בלה סנש צ'יבי (1919).
הספר המספר על מאבקו של בן-עניים ישר ואמיץ, שילדי הכיתה בני-העשירים הטילו עליו חרם, עד שרכש את אהדת הכיתה והביא לה תהילה. הספר ראה אור בשנת 1919 – השנה שבה היה יוז'ף בראון בן ה-18 לכוכב החדש של הכדורגל בהונגריה. תרגום לעברית של הספר של אביגדור המאירי יצא לאור בהוצאת הקיבוץ המאוחד ב-1950.

קישורים חיצוניים 

 רונן דורפן, "צ'בי", בלוג "תופעת דורפן"  באתר ספורט 5, 2008, פורסם במקור בישראל היום.
 עדי רובינשטיין, "יוזף "צ'יבי" בראון 1901–1943", אתר תרבות, 2013.
 בלוג, "האבא של המיתוסים", בלוג תפוז, 2011.

הערות שוליים

כדורגלנים הונגרים
קשרי כדורגל הונגרים
בודפשט: כדורגלנים
כדורגלני נבחרת הונגריה
כדורגלני מ.ט.ק. בודפשט
מאמני כדורגל הונגרים
כדורגלנים יהודים
אישים במחנות שרות העבודה (הונגריה)
יהדות בודפשט
חברי היכל התהילה של הספורטאים היהודים: הונגרים
יהודים בשואה: הונגריה
נספי השואה
הונגריה: אישים בספורט
הונגרים שנולדו ב-1901
הונגרים שנפטרו ב-1943